b'\n_START_ARTICLE_\nLukuvuosi\n_START_PARAGRAPH_\nLukuvuosi  (lyhenne lkv. tai lv.) on vuoden mittainen, yhdest\xc3\xa4 tai useammasta lukukaudesta ja niiden v\xc3\xa4liin ja keskelle j\xc3\xa4\xc3\xa4vist\xc3\xa4 lomista muodostuva jakso, jonka aikana luokallisessa koulussa suoritetaan yhden luokkatason opinnot. Pohjoisella pallonpuoliskolla kouluvuosi alkaa yleens\xc3\xa4 syksyll\xc3\xa4 ja p\xc3\xa4\xc3\xa4ttyy kes\xc3\xa4lomaan, kun taas etel\xc3\xa4isell\xc3\xa4 pallonpuoliskolla kouluvuosi seuraa usein kalenterivuotta.\n_START_SECTION_\nKouluvuosi Suomessa\n_START_PARAGRAPH_\nSuomessa peruskoulun lukuvuosi alkaa perusopetuslain 23 \xc2\xa7:n mukaan 1. elokuuta ja p\xc3\xa4\xc3\xa4ttyy 31. hein\xc3\xa4kuuta, ja lukuvuodessa on oppilailla 190 ty\xc3\xb6p\xc3\xa4iv\xc3\xa4\xc3\xa4. Jos itsen\xc3\xa4isyysp\xc3\xa4iv\xc3\xa4, vappu tai loppiainen sattuu muuksi arkip\xc3\xa4iv\xc3\xa4ksi kuin lauantaiksi, lukuvuosi voi olla vastaavasti lyhyempi. _NEWLINE_Opetuksen alku- ja lopetusp\xc3\xa4iv\xc3\xa4\xc3\xa4 ei ole laissa m\xc3\xa4\xc3\xa4ritelty. Kouluty\xc3\xb6 alkaa yleens\xc3\xa4 elokuun puolenv\xc3\xa4lin aikoihin, mutta tarkemmin asiasta p\xc3\xa4\xc3\xa4tt\xc3\xa4\xc3\xa4 kukin kunta. Sen sijaan on asetuksella s\xc3\xa4\xc3\xa4detty, ett\xc3\xa4 kouluty\xc3\xb6 p\xc3\xa4\xc3\xa4ttyy "viikon 22 viimeisen\xc3\xa4 arkip\xc3\xa4iv\xc3\xa4n\xc3\xa4", joka on aikaisintaan 29. toukokuuta ja viimeist\xc3\xa4\xc3\xa4n 5. kes\xc3\xa4kuuta. _NEWLINE_Lis\xc3\xa4ksi kouluvuodesta on s\xc3\xa4\xc3\xa4detty, ett\xc3\xa4 peruskoulussa on kes\xc3\xa4loma ja v\xc3\xa4hint\xc3\xa4\xc3\xa4n kymmenen p\xc3\xa4iv\xc3\xa4n pituinen joululoma ja ett\xc3\xa4 lauantait ovat vapaap\xc3\xa4ivi\xc3\xa4, ellei kunta toisin p\xc3\xa4\xc3\xa4t\xc3\xa4.  Kes\xc3\xa4loma alkaa kouluty\xc3\xb6n p\xc3\xa4\xc3\xa4ttyess\xc3\xa4 ja p\xc3\xa4\xc3\xa4ttyy seuraavan kouluvuoden kouluty\xc3\xb6n alkaessa kunnan p\xc3\xa4\xc3\xa4tt\xc3\xa4m\xc3\xa4n\xc3\xa4 ajankohtana yleens\xc3\xa4 elokuun puolenv\xc3\xa4lin aikoihin._NEWLINE_Syyslomaa tai talvilomaa ei ole m\xc3\xa4\xc3\xa4ritetty lains\xc3\xa4\xc3\xa4d\xc3\xa4nn\xc3\xb6ss\xc3\xa4, vaan periaatteessa kunnat voivat p\xc3\xa4\xc3\xa4tt\xc3\xa4\xc3\xa4 niiden pituuden ja ajankohdan itsen\xc3\xa4isesti. K\xc3\xa4yt\xc3\xa4nn\xc3\xb6ss\xc3\xa4 kuitenkin esimerkiksi eri oppilaitosten yhteisty\xc3\xb6n takia loma-ajoista p\xc3\xa4\xc3\xa4tet\xc3\xa4\xc3\xa4n usein seutukunnittain tai laajemminkin alueellisesti. Talviloman ajankohta m\xc3\xa4\xc3\xa4r\xc3\xa4ttiin aikaisemmin valtakunnallisesti ja porrastettiin kolmelle viikolle, ja t\xc3\xa4t\xc3\xa4 k\xc3\xa4yt\xc3\xa4nt\xc3\xb6\xc3\xa4 noudatetaan yh\xc3\xa4 yleisesti. Talvilomasta, josta k\xc3\xa4ytet\xc3\xa4\xc3\xa4n my\xc3\xb6s nimityst\xc3\xa4 hiihtoloma, on kuitenkin olemassa Kuntaliiton ja opetushallituksen suositus, jonka mukaan se porrastettaisiin maakunnittain viikoille 8\xe2\x80\x9311.\n_START_SECTION_\nKouluvuoden muutokset Suomessa\n_START_PARAGRAPH_\nSuomessa kouluvuosi kesti aiemmin syyskuun alusta toukokuun loppuun, joten kes\xc3\xa4loma oli kokonaiset kolme kuukautta. Koulua k\xc3\xa4ytiin kuutena p\xc3\xa4iv\xc3\xa4n\xc3\xa4 viikossa, joskin yleens\xc3\xa4 kerran kuukaudessa oli yksi arkip\xc3\xa4iv\xc3\xa4 vapaata (ns. kuukausiloma), usein lauantaina tai maanantaina. Kun syyslukukaudesta 1971 l\xc3\xa4htien lauantait muutettiin er\xc3\xa4in poikkeuksin vapaap\xc3\xa4iviksi, koulun alkua aikaistettiin elokuun puolelle. Kouluty\xc3\xb6 p\xc3\xa4\xc3\xa4ttyi aikaisemmin yleens\xc3\xa4 31. toukokuuta, ellei se sattunut pyh\xc3\xa4p\xc3\xa4iv\xc3\xa4ksi, mutta 1990-luvun alussa p\xc3\xa4\xc3\xa4ttymisp\xc3\xa4iv\xc3\xa4 siirrettiin viikon 22 lauantaihin, joka useimmiten on kes\xc3\xa4kuun puolella._NEWLINE_Hiihtoloman keksi vuonna 1926 kouvolalainen voimistelunopettaja ja suojeluskuntaupseeri Santeri Hirvonen. Lauri Pihkala edisti asiaa 1930-luvulla, ja hiihtoloma tuli k\xc3\xa4ytt\xc3\xb6\xc3\xb6n oppikouluissa vuonna 1933 ja kansakouluissa 1934._NEWLINE_Maaseutukunnissa pidettiin syyslukukaudella perunannostolomaa 1940-luvulta aina 1970-luvulle asti.  Loma kesti 2\xe2\x80\x9310 p\xc3\xa4iv\xc3\xa4\xc3\xa4 ja se oli yleens\xc3\xa4 syyskuun lopussa tai lokakuussa.\xe2\x80\xa8'